Source: http://polusbroker.blogspot.com/2015/01/az-mnb-tiszteletben-tartja-az.html
Timestamp: 2018-03-20 12:01:21
Document Index: 22293958

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ']

Az MNB tiszteletben tartja az Alkotmánybíróság döntését - Pólus Bróker
Címlap / gazdaság / jog / média / MNB / tőkepiac / Az MNB tiszteletben tartja az Alkotmánybíróság döntését
Attila Bencze 15:35 gazdaság , jog , média , MNB , tőkepiac
A Magyar Nemzeti Bank (MNB) tiszteletben tartja az Alkotmánybíróság (Ab) keddi döntését, amellyel a testület alaptörvény-ellenesnek találta és megsemmisítette a napi.hu-t tiltott piacbefolyásolás miatt elmarasztaló bírósági ítéletet.
Az MNB szerdai közleményében leszögezi: az Ab határozata nem a jegybank, hanem a bíróság számára fogalmazott meg új feladatot. Az MNB így megvárja az ügy kapcsán megszülető új bírósági ítéletet, amelynek egyelőre nem ismert a döntési iránya, indoklása.
A jegybank hangsúlyozza azt is, hogy továbbra is fellép a piacot jogsértően befolyásolni próbáló és megtévesztő hírek nyilvánosságra hozatala ellen.
Az MNB 2013 novemberében tiltott piacbefolyásolás miatt 3-3 millió forintra büntette a Napi.hu hírportált és a Napi Gazdaság Kiadót a 2013. október 16-án "Norvégia is figyelheti a Hernádi-ügyet" címmel megjelent cikk miatt.
A cikk szerint a norvég állami olajalap mérlegelheti 1,6 százalékos Mol-részesedésének eladását, a magyar olajtársaság vezetője elleni, horvátországi korrupciógyanú miatt. A cikk kitért arra is, hogy az olajalap részesedésének piacra dobása komoly eladói nyomás alá helyezhetné a Mol papírjait, ugyanakkor a döntés nem automatikus, az olajalapot kezelő norvég jegybank komoly vizsgálatának kell megelőznie, és nem egyértelmű, hogy hogyan viszonyulnak a Mollal kapcsolatba hozható korrupciós ügyhöz.
A cikket azonos tartalommal tette közzé a Napi.hu és a Napi Gazdaság Kiadó Kft. által kiadott Napi Gazdaság című nyomtatott sajtótermék aznapi száma. A Mol-részvények aznap hatalmas árfolyamesést szenvedtek el, az MNB pedig hivatalból piacfelügyeleti vizsgálatot indított.
A napi.hu az MNB döntését bíróságon támadta meg, ám a Fővárosi Közigazgatási és Munkaügyi Bíróság (FKMB) elutasította a portál keresetét. Ezt a döntést támadta meg a napi.hu alkotmányjogi panasszal az Ab-n.
A jegybank a közleményében kiemeli: az MNB 2014-ben meghirdetett új stratégiájának egyik alappillére, hogy kiemelt védelmet biztosítson a fogyasztók és a kisbefektetők számára, mivel ők jelentős információs hátrányban vannak a pénzügyi és tőkepiaci szolgáltatókkal szemben. Ennek megvalósítása érdekében az MNB alapvető elvárása, hogy a piaci intézmények részéről a fogyasztók és a kisbefektetők számára azok ügyleti döntését megelőzően valamennyi lényegi - akár negatív, akár pozitív tartalmú - információ rendelkezésre álljon.
A befektetési döntésekhez szükséges, valós információk széles körben való terjesztésében komoly szerep hárul a médiára, azon belül is kiemelten a gazdasági szakújságírásra, amely ezen feladatának teljesítésével sokat tud tenni az átlátható, tisztességes elvek mentén, jogsértő befolyásolás nélkül működő tőkepiac kialakítása érdekében.
Elengedhetetlen ugyanakkor, hogy a piaci intézmények vagy bármely egyéb, a piacot befolyásolni képes forrás valós, és ne megalapozatlan, félrevezető vagy hamis, így jogsértő információkat tegyen közzé, s fokozott gondossággal járjon el e téren a továbbiakban is - hangsúlyozza az MNB, amely ezt a magatartást a jövőben is kiemelten elvárja a gazdasági média - pénzügyi, befektetői döntéseket nagymértékben alakítani képes - szereplőitől.
Az MNB tiszteletben tartja az Alkotmánybíróság döntését Reviewed by Attila Bencze on 15:35 Rating: 5